Kokkonevan tuulivoimapuisto

Kokkonevan tuulivoimapuisto on Pohjois-Pohjanmaalla Siikalatvan Kestilässä sijaitseva tuulivoimapuisto, jossa toimii 9 tuulivoimalaitosta. Niiden kokonaiskapasiteetti on 43 megawattia ja vuosituotanto on noin 129 gigawattituntia . Tuulivoimapuiston on rakentanut ABO Energy, sen omistaa Kestilän Kokkonevan Tuulivoima Oy, joka on norjalaisen Aneon tytäryhtiö, ja sitä operoi ABO Wind Service.
Perhossa on käynnistynyt tuulivoimahanke, joka tunnetaan toistaiseksi nimellä Perhon Kokkonevan tuulivoimapuistona. Siikalatvan hankkeesta voidaan käyttää myös nimeä Kestilän Kokkonevan tuulivoimapuisto.
Yleistä.
Tuulivoimapuisto sijaitsee 12 kilometriä Kestilästä kaakkoon päin Siikalatvan kaakkoiskulmassa. Voimala-alue on asumatonta metsämaata, joka on kaakkoisreunoiltaan voimakkaasti soistunutta. Se sijaitsee Törmäsensuon, Kokkoharjun, Kokkonevan, Kutjunrämeen ja Sakaranevan seuduilla. Tuulipuiston pituus on 3,4 kilometriä, leveys 1,3 kilometriä, ja kaikki voimalaitokset sisällensä sulkevan alueen pinta-ala on 3,1 neliökilometriä. Tuulipuiston huoltotie alkaa seututieltä 822 Alipään kohdalta.
Tuulivoimalaitokset ovat saksalaisen Nordexin valmistamaa N149-mallia, jonka napakorkeus on 158 metriä, tuuliturbiinin halkaisija 149,1 metriä, ja jonka kapasiteetti on 4,8 megawattia. Voimaloiden tornit ovat teräslieriöitä ja niiden tehoa on kasvatettu hieman perusmallin nimellistehosta. Voimalat sijaitsevat 127–138 metrin korkeudella mpy. Alueen tuulisuus on mitattu, jolloin 100 metrin korkeudella vuotuisen keskimääräisen tuulennopeus on 6,2 metriä sekunnissa ja 200 metrin korkeudella 7,6 metriä sekunnissa. Vallitseva tuulen suunta oli mitattaessa lounaasta.
Voimaloiden tuottama sähkö johdetaan maakaapeleissa kuuden kilometrin päässä alueen luoteispuolella sijaitsevalle sähköasemalle. Sähköasema sijaitsee seututien 822 varressa Mattilanperän pohjoispuolella. Sieltä tuotettu sähkö johdetaan 110 kilovoltin siirtolinjaa myöten kantaverkkoon.
Historiaa.
ABO Energy Oy ja Infinergies Finland Oy alkoivat yhdessä suunnitella Kestilään tuulivoimapuistoa vuonna 2014. ABO Energy solmi alueen maanomistajien kanssa maanvuokraussopimuksia vuosina 2015 ja 2016. Kestilän Kokkonevan Tuulivoima Oy rekisteröitiin toukokuussa 2016 ja tuulivoimahanke asetettiin vireille valtuuston kokouksessa kesäkuussa 2016. Hankkeesta järjestettiin viranomaisneuvottelu elokuussa. Marraskuussa ja joulukuussa olivat kaavaluonnos ja osallistumis- ja arviointisuunnitelma julkisesti nähtävillä. Kaavaluonnoksesta jätettiin huomautuksia, joita käsiteltiin kunnanhallituksessa maaliskuussa 2017. Kaavaluonnos muokattiin kaavaehdotukseksi kesällä 2017 ja se asetettiin julkisesti nähtäville elo- ja syyskuun ajaksi, ja hankkeesta järjestettiin yleisötilaisuus syyskuussa. Ehdotus sisälsi yhdeksän tuulivoimalaitosta, joiden yhteiskapasiteetti oli alle 30 megawattia, sähköaseman 110 kilovoltin siirtolinjan varrella sekä maakaapelit voimala-alueelta sähköasemalle. Hankealueen pinta-ala oli 609 hehtaaria ja lähin asutus sijaitsi 2,3 kilometrin ja vapaa-ajan asunto 2,4 kilometrin etäisyydellä voimalaitoksesta. 
Osayleiskaavaehdotus hyväksyttiin Siikalatvan kunnanvaltuustossa joulukuussa 2017 ja keväällä 2018 haettiin seitsemälle tuulivoimalalle rakennusluvat. Tuulipuistohanke osallistui teknologianeutraalin uusiutuvan energian tarjouskilpailuun ja voitti sen maaliskuussa 2019. Syksyllä päivitettiin suunnitelmien tuulivoimalaitokset tehokkaimpiin malleihin. Siikalatvan rakennus- ja ympäristölautakunta myönsi hankkeelle poikkeamisluvan kasvattaa voimaloiden yhteisteho 30 megawatista 45 megawattiin (uusi YVA-hankeluettelo 1.2.2019). ABO Energy tilasi Nordexilta kesäkuussa yhdeksän tuulivoimalaitosta . Seuraavana keväänä 2020 haettiin vielä kahdelle tuulivoimalaitokselle rakennuslupaa ja rakennustyöt aloitettiin syyskuussa 2020. Syksyn aikana suoritettiin metsänraivausta, paranneltiin tiestöä ja rakennettiin nostokenttiä.
Maaliskuussa 2019 uutisoitiin, että seitsemän tuulivoimapuistoa sai Energiaviraston kilpailuttaman valtion tuotantotuen. Kokkonevan tuulipuisto oli näistä yksi. Valitut seitsemän tuulivoimapuistoa olivat halvimman tarjouksen tehneet tuulipuistoa, joiden yhteiskapasiteetti täytti ennalta määritetyn 1 400 gigawattitunnin kiintiön. Kilpailutukseen osallistui 26 tuulivoimapuistoa, joiden tarjouksen keskihinta oli 38,52 euroa/MWh. Halvin tarjous oli 31,27 euroa/MWh. Tuotantotukea maksetaan 12 vuoden ajan eli vuoteen 2034 asti.
Helmikuussa 2021 uutisoitiin, että tuulivoimapuisto oli myyty irlantilaiselle Creencoat Renewable'ille noin 60 miljoonan euron hinnasta ja tuulivoimapuiston tuottama sähköenergia oli myyty Gasumille 10 vuoden kiinteähintaisella sopimuksella. Tuulivoimalille oli ostettu 15-vuotinen operointi ja ylläpitosopimus Nordexilta. Sopimukseen liittyy 10-vuotinen jatkoaikaoptio. ABO Energyn tehtäväksi tuli rahoittaa ja valvoa rakentamista sekä toimia tuulivoimapuiston paikallisena operaattorina. Voimalaitoksien perustuksien valamisen sai urakakseen Keski-Suomen Betonirakenne Oy, jotka tehtiin vuonna 2021 toukokuun joulukuun välisenä aikana. Tuulivoimaloiden pystytys alkoi joulukuussa 2021 ja ne jatkuivat keväälle 2022 asti. Voimaloiden käynnistys ja testaaminen jatkui heinäkuuhun 2022 asti, jonka jälkeen ne ovat tuottaneet sähköä valtakunnan verkkoon.
Marraskuussa 2024 uutisoitiin, että Greencoat Renewables myi tuulivoimapuiston norjalaiselle Aneolle.
Aiheesta muualla.
Oreaco: Nordex Group to supply 43 MW Turbines to ABO Kokkoneva Wind from Finland, YouTube